  Майя Бывальцева Удмуртиысь Йӧскалык лыдӟиськонниез тупатъян ӵектосэз кыклы люкыны чаклало. 29-тӥ южтолэзе журналистъёсын пумиськылыкуз со сярысь ивортӥз Удмуртиысь лулчеберетъя но туризмъя министр Владимир Соловьёв. «Ӵектосэз дасян но дунзэ чотан ужказъёсты лэсьтыны 25 миллион манет пала кулэ. Нош азьвыл эскерем ӵектослэн дуныз 1 миллиард манет котыр. Ми валаськомы, туала югдурын элькун коньдэтын сомында уксё ӧвӧл. Куке ми та ужпумез эскеромы, ӵектосэз воштоно луоз, дыр, сое кыклы люкыны», — вераз Соловьёв. Нырысетӥ люкетаз лыдӟиськоннилэсь вуж юртсэ выльдыны чакламын, кыкетӥяз — бордаз ватсэт пуктыны, отчы лыдӟиськон зал но книгаосты возён висъет интыяськозы. Ватсэт бордын ужаны кутскозы, коньдонэн луонлыкъёс кылдэм бере. Владимир Соловьёв верамъя, матысь арняосы со Удмуртилэн тӧроеныз Александр Соловьёвен пумиськоз, соку та ужпумъя рос-прос кенешозы. Тегъёс: Лулчеберет Ижкар ВладимирСоловьев лыдӟиськонни Удмуртия тупатъянужъёс коньдон  